สถานการณ์โควิด-19 ส่งผลให้ตลาดของเล่นในสหรัฐฯ เติบโต เร่งผลักดันสินค้าของเล่นไทย ส่งออกไปตลาดอเมริกา
นางสาวอุษาศรี เขียวระยับ ผู้อำนวยการสำนักงานส่งเสริมการค้าในต่างประเทศ ณ นครชิคาโก เปิดเผยว่า จากการติดตามและหาช่องทางในการขยายการส่งออกให้กับสินค้าไทยในฐานะเซลล์แมนประเทศ พบว่าท่ามกลางสถานการณ์การแพร่ระบาดของโควิด-19 ทำให้ผู้บริโภคมีการใช้จ่ายเพื่อความบันเทิงเพิ่มมากขึ้น โดยเฉพาะสินค้าประเภทของเล่น ส่งผลให้ตลาดของเล่นในสหรัฐฯ ที่เป็นตลาดใหญ่ที่สุดของโลกมีการเติบโตขึ้นอย่างรวดเร็ว โดยกลุ่มผู้บริโภคของเล่นและเกมในสหรัฐฯ อายุแรกเกิดจนถึงอายุ 17 ปี ในปี 2563 มีจำนวน 74 ล้านคน และคาดว่าประชากรกลุ่มเด็กจะเพิ่มเป็น 74.7 ล้านคนในปี 2568 รวมทั้งมีแนวโน้มจะใช้จ่ายซื้อสินค้าของเล่นและเกมโดยเฉลี่ย 400 เหรียญสหรัฐฯ ต่อปีต่อคน จึงถือเป็นโอกาสที่สำคัญ ในการขยายการส่งออกสินค้ากลุ่มดังกล่าวไปยังตลาดสหรัฐฯในปีที่ผ่านมา สหรัฐฯ นำเข้าสินค้าของเล่นและเกม มูลค่า กว่า 25,279 ล้านเหรียญสหรัฐฯ ขยายตัวเพิ่มขึ้นร้อยละ 3.63 จากสถานการณ์ล็อกดาวน์และการทำงานที่บ้าน ทำให้ผู้บริโภคมีความต้องการสินค้ากลุ่มสันทนาการและบันเทิงเพิ่มมากขึ้น โดยจีนเป็นแหล่งนำเข้าที่สำคัญที่สุดของสหรัฐฯ คิดเป็นสัดส่วนทางการตลาดร้อยละ 81.46 แต่เนื่องจากสหรัฐฯ เรียกเก็บภาษีต่อสินค้านำเข้าจากจีนในอัตราร้อยละ 10 จึงทำให้การนำเข้าจากจีนขยายตัวในอัตราต่ำ ขณะที่ของเล่นไทยมีผลเชิงบวกจากมาตรการปลอดภาษีระหว่างไทย-สหรัฐฯ โดยปี 2563 สหรัฐฯ นำเข้าของเล่นและเกมจากไทยมีมูลค่า 138.42 ล้านเหรียญสหรัฐฯ ขยายตัวเพิ่มขึ้นร้อยละ 8.5อย่างไรก็ตาม เพื่อเพิ่มการส่งออกสินค้าของไทย แนะนำให้ผู้ประกอบการให้ความสำคัญต่อความปลอดภัยของสินค้าที่ไม่ก่อให้เกิดอันตรายต่อผู้เล่น เน้นกลยุทธ์การตลาดเนื้อหาที่แข็งแกร่ง ควบคู่ไปกับช่องทางการเผยแพร่ โดยใช้สื่อดิจิทัลที่มีอัตราการขยายตัวสูง เช่น  Amazon.com และ Walmart.com พร้อมทั้งเข้าร่วมงานแสดงสินค้า American Toys Fair ซึ่งถือเป็นงานแสดงสินค้าระดับนานาชาติที่สำคัญของสหรัฐฯ